Nørresundby Bank udbetaler for første gang 50 procent i udbytte til sine aktionærer. Det er en direkte konsekvens af det seneste års regnskab, hvor banken er kommet ud af 2013 med et resultat på 121 millioner kroner. Året før lød det på 97,5 millioner kroner. - Banken har ikke behov for yderligere polstring og begrunder udbyttet med bankens overskud og soliditet. Der er i vores øjne tale om et mere end solidt 2013-regnskab, det bedste for banken siden 2007. Nørresundby Bank er tæt på topformen og finder det i denne situation naturligt, at vores trofaste aktionærer efter en række magre år får udbetalt et markant udbytte, siger direktør i Nørresundby Bank, Andreas Rasmussen. Resultatet for 2013 betyder, at banken nu er god for en egenkapital på godt 1,4 milliarder kroner. Ved Nørresundby Bank ser man regnskabsåret 2013 som et tegn på, at man er på vej ud af finanskrisens greb, og at det nu igen er tid til at overveje investeringer i vækst. - Desværre mangler vi stadig afgørende indikationer på, at det private forbrug er på vej frem, før vi mere definitivt kan sige, at et opsving for alvor har bidt sig fast, siger direktøren. De gode resultater viser sig også på kundesiden. Banken har slået dørene op for flere end 5000 nye kunder. Samtidig er antallet af aktionærer steget med cirka 1000.
Nørresundby Bank er kommet ud af 2013 med et overskud på 121 millioner kroner før skat. Banken udbetaler nu hele 50 procent i udbytte til sine aktionærer.